A képen szöveg, ketrec látható

Automatikusan generált leírás

**KTM-1-2024**

**FELHÍVÁS**

**a 2024. évben   
az egyes közvetlen irányítású uniós programok keretében megvalósuló projektek  
 ÖNERŐKÖLTSÉGÉNEK   
hazai forrásból történő támogatásához**

A Kormány célja, hogy Magyarország a 2021-2027 programozási időszak végére a közvetlen irányítású uniós programok keretéből elnyert magyar részesedés arányát a lakosságarányos mértéknek megfelelően növelje. **A közvetlen irányítású uniós programok jellemzője**, hogy **közös európai célokat támogatnak**, valamennyi tagállamból lehet pályázatot benyújtani és az **elbírálás is közvetlenül, európai szinten történik**. Ezek a programok olyan területek támogatását is lehetővé teszik, melyek a tagállami irányítású projektek keretei között nem megoldhatóak.

1. **A támogatás célja**

A közvetlen uniós forrásokból való **magyar részesedés növelése** érdekében a magyar pályázók támogatása. A Felhívás lehetőséget nyújt a **2021-2027 programozási időszakra már benyújtott** pályázatok megvalósításához szükséges **önerő** hazai forrásból történő társfinanszírozására.

A támogatás biztosítására az európai uniós versenyjogi értelemben vett állami támogatásokra vonatkozó anyagi és eljárási szabályokkal összhangban kerül sor. Amennyiben a támogatás állami támogatásnak minősül, úgy az kizárólag az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2023. december 13-i 2023/2831/EU bizottsági rendelet (a továbbiakban: 2023/2831/EU bizottsági rendelet) szabályaival összhangban nyújtható.

1. **A támogatás formája és mértéke**

Jelen Felhívás keretében támogatási igény nyújtható be a már benyújtott pályázatok vonatkozásában a kedvezményezettekre háruló önerő költség **legfeljebb 50 %-ot elérő mértékben történő finanszírozására**, az alábbi szabályok szerint:

A támogatás formája vissza nem térítendő támogatás.

A támogatási igény benyújtója összesen 1 db egyedi kérelmet terjeszthet be.

A benyújtandó támogatási igénynek az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 74. § (2) bekezdésére figyelemmel tartalmaznia kell az Ávr. 69. §-a szerinti adatokat, az Ávr.-ben előírt okiratokat, dokumentumokat, nyilatkozatokat vagy az Ávr. 75. § (3a) bekezdésében foglalt esetben az ott meghatározott nyilatkozatot.

**A támogatási kérelmek befogadására a Felhívás közzétételétől folyamatosan, a forrás kimerüléséig van lehetőség.**

Az igényelhető támogatás

* minimális összege: 1.000.000 Ft,
* maximális összege: 100.000.000 Ft.

**A támogatás legkésőbb 2025. május 31. napjáig használható fel.**

A támogatást igénylő a projekt szinten elvárt teljes önerő maximum 50 %-át kérelmezheti önerő-támogatásként.

**Az uniós támogatás átváltásának szabálya:**

A várható/kapott uniós támogatás összegét euróban – két tizedes jegy - pontossággal, kerekítés nélkül szükséges megadni. A forintra való átváltás szabályai a következőek:

1. A közvetlen uniós pályázat szempontjából támogatási jogviszony létesítése előtt álló pályázók esetében az Európai Bizottságtól kapott igazoláson (**GAP Process document**)[[1]](#footnote-1) szereplő dátum napján érvényes, Magyar Nemzeti Bank által közzétett középárfolyam alapján.
2. A közvetlen uniós pályázat szempontjából támogatási jogviszonnyal rendelkező kedvezményezettek esetében a Támogatási Szerződés (**Grant Agreement**) aláírásának napján érvényes, Magyar Nemzeti Bank által közzétett középárfolyam alapján.
3. A hazai támogatási kérelem benyújtásakor a közvetlen uniós pályázat vonatkozásában **Accept** vagy **GAP Process** igazolással vagy Támogatási Szerződéssel (**Grant Agreement**) még nem rendelkező pályázók esetében a támogatási igény benyújtásakor érvényes aktuális, a Magyar Nemzeti Bank által közzétett, aktuális napi középárfolyam alapján.

A támogatási igényről és az igényelt támogatás mértékéről a Kormány tagjainak feladat- és hatásköréről szóló 182/2022. (V. 24.) Korm. rendelet, valamint az Uniós fejlesztések fejezetbe tartozó fejezeti és központi kezelésű előirányzatok felhasználásának rendjéről szóló  590/2022. (XII. 28.) Korm. rendelet (a továbbiakban: 590/2022. (XII. 28.) Korm. rendelet) [54. § a) pontja](https://jogkodex.hu/jsz/2022_590_korm_rendelet_3474576#s918) értelmében az európai uniós források felhasználásáért felelős miniszter vagy az általa írásban kijelölt személy egyedi döntést hoz. A támogatás rendelkezésre bocsátása egy összegben történik.

A támogatás felhasználásának feltételeit, az elszámolás szabályait és a nem megfelelő felhasználás jogkövetkezményeit részletesen a Támogatási és elszámolási útmutató (KTM-1-2024) rögzíti, mely a [www.palyazat.gov.hu](http://www.palyazat.gov.hu) oldalon kerül közzétételre.

A támogatói döntés az állami támogatással összefüggő szabályok betartása érdekében a támogatási kérelemben foglaltakhoz képest alacsonyabb összegű támogatást is megállapíthat. Amennyiben a jelen Felhívás alapján nyújtott támogatás az EUMSZ 107. cikk (1) bekezdése szerinti állami támogatásnak minősül, csekély összegű (de minimis) támogatásként nyújtható a 2023/2831/EU bizottsági rendelet szabályai alapján.

1. **A támogatás forrása**

*A Magyarország 2024. évi központi költségvetéséről szóló 2023. évi LV. törvény* 1. melléklete szerinti XIX. Uniós fejlesztések fejezet, 2. Fejezeti kezelésű előirányzatok cím, 7. Szakmai fejezeti kezelésű előirányzatok alcím, 4. Közvetlen uniós programok támogatása jogcímcsoport előirányzata.

1. **A támogatásra jogosultak köre**

Az 590/2022. (XII. 28.) Korm. rendelet 18. § (4) bekezdése értelmében támogatásban részesülhet:

*a) költségvetési szerv,*

*b) nem költségvetési szervként működő közszféra szervezet kedvezményezett,*

*c) helyi önkormányzat,*

*d) önkormányzati társulás,*

*e) egyesület,*

*f) köztestület,*

*g) egyházi jogi személy,*

*h) alapítvány,*

*i) közalapítvány,*

*j) többségi állami tulajdonú, nonprofit gazdasági társaság.*

Abban az esetben, ha a támogatást igénylő a Miniszterelnökség által 2021. évben közzétett „Pályázati kiírás közvetlen irányítású uniós programok pályázataihoz szükséges előkészítési költségek és önerő támogatására”, vagy a „2023. évben közvetlen irányítású uniós programok keretében megvalósuló projektek ÖNERŐKÖLTSÉGÉNEK hazai forrásból történő támogatásához” elnevezésű felhívás alapján, vagy az 1548/2023. (XII. 13.) Korm. határozat értelmében támogatásban részesült, a jelen Felhívásra abban az esetben jogosult támogatási igényt benyújtani, ha ezen támogatásokkal összefüggésben beszámolási kötelezettségeit a vonatkozó útmutató szabályainak megfelelően teljesítette.

A támogatási igény benyújtására konzorciumi formában is lehetőség van, ami azonban nem szükségszerűen azonos a közvetlen uniós pályázat esetében megkötött konzorciummal.

1. **Támogatható közvetlen uniós programok**

A Felhívás keretében az alábbi közvetlen uniós programok pályázataihoz igényelhető önerő támogatás:

* a közlekedési tárgyú CEF projektek kivételével az Európai Hálózatfinanszírozási Eszköz,
* a Szomszédsági, Fejlesztési és Nemzetközi Együttműködési Eszköz,
* az Erasmus+,
* az Európai Védelmi Alap,
* a Digitális Európa,
* az Egységes Piac Program,
* a Kreatív Európa,
* az Adóügyi Együttműködés, Vámügyi Együttműködés és Csalás Elleni Program,
* az Európai Szolidaritási Testület,
* az ESZA+ foglalkoztatás és szociális innovációk ág,
* az EU4Health,
* az Euratom Kutatás és Képzési Program 2021-2025,
* a Polgárok, Esélyegyenlőség, Jogok és Értékek,
* az Igazságügyi Együttműködés,
* az Európai Űrprogram,
* a Fúziós Energia-fejlesztés (ITER),
* az Innovációs Alap,
* az Európai Városfejlesztési Kezdeményezés (EUI).

1. **Biztosíték**

A támogatás vonatkozásában biztosíték nyújtása kötelező, kivéve jogszabály alapján adott mentesség esetén.

1. **Lebonyolító szervezet**

A támogatás lebonyolításával kapcsolatos feladatokat, és a támogatás felhasználásának ellenőrzését a Széchenyi Programiroda Tanácsadó és Szolgáltató Nonprofit Korlátolt Felelősségű Társaság látja el.

1. **A támogatási igény benyújtásának módja**

A támogatási igény elektronikus úton, **a X. pontban felsorolt, az adott támogatást igénylőre vonatkozó, minősített elektronikus aláírással vagy AVDH által hitelesített dokumentumok megküldésével nyújtható be** az alábbiak szerint:

* A támogatási igény benyújtására az alábbi elérhetőségen keresztül van lehetőség: [lebonyolitoEU@szechenyiprogramiroda.hu](mailto:lebonyolitoEU@szechenyiprogramiroda.hu)
* A támogatási igény az elektronikus úton történő benyújtással, az elektronikus beérkezés időpontjában minősül beadott kérelemnek.

1. **További tájékoztatás, felvilágosítás**

A támogatási igénnyel, a támogatással és az elszámolással kapcsolatos részletes tájékoztatást a [www.palyazat.gov.hu](http://www.palyazat.gov.hu) és a [www.kormany.hu](http://www.kormany.hu) oldalon elérhető Támogatási és elszámolási útmutató tartalmazza. További információ a [lebonyolitoEU@szechenyiprogramiroda.hu](mailto:lebonyolitoEU@szechenyiprogramiroda.hu) e-mail címen kérhető. A mindenkor hatályos KTM-1-2024 Támogatási és elszámolási útmutató figyelemmel kísérése a támogatást igénylő/kedvezményezett kötelezettsége.

1. **Benyújtandó, LETÖLTHETŐ DOKUMENTUMOK és Nyilatkozatok listája:**
2. **1. számú melléklet**: **Támogatási Adatlap** a szakmai program részletes bemutatásával, kitérve a közvetlen uniós projekt jelenlegi státuszára;
3. **2. számú melléklet**: részletes **Költségterv** (a Projekt teljes költségvetését, az EU támogatást és a Saját forrást euróban, az igényelt hazai támogatást forintban meghatározva[[2]](#footnote-2));
4. **3. számú melléklet**: **Átláthatósági nyilatkozat;**
5. **4. számú melléklet**: csekély összegű támogatásban részesülésre vonatkozó **de minimis nyilatkozat**;
6. **5. számú melléklet:** **Általános nyilatkozatok** az Ávr. alapján;
7. **Konzorciumi Együttműködési Megállapodás** (kérjük feltüntetni, hogy a támogatás összegét milyen arányban tervezik felosztani a konzorcium tagjai között) *(amennyiben releváns);*
8. A támogatást igénylő nevében aláírásra jogosult személy vagy személyek ügyvéd vagy kamarai jogtanácsos által ellenjegyzett vagy közjegyző által hitelesített, 30 napnál nem régebbi **aláírás mintájának** hitelesített másolata[[3]](#footnote-3);
9. A támogatást igénylő **létesítő okirata,** (egységes szerkezetű) **hatályos alapító okirata vagy jogszabályban meghatározott nyilvántartásba vételét igazoló okiratának eredeti példánya, és annak 30 napnál nem régebbi hitelesített másolata**;
10. **A 2021-2027-es programozási időszak** tekintetében benyújtott **közvetlen uniós pályázat támogatását igazoló** dokumentum/ok[[4]](#footnote-4) hiteles másolata;
11. A támogatást igénylő számlavezető bankja által kiállított 30 napnál nem régebbi **fizetési számlaszám igazolása**, vagy bankszámla kivonata.

**A felhívás a támogatói okiratok hatályba lépését megelőző bármely szakaszban indoklás nélkül visszavonható, illetve módosítható. A felhívás visszavonása vagy módosítása esetén – erre tekintettel - a támogatást igénylő sem támogatási, sem kártérítési igényt nem nyújthat be.**

2024.

1. GAP Process dokumentum: GAP Invitation letter dokumentum [↑](#footnote-ref-1)
2. Az euróban rögzített összegeket két tizedesjegy-pontossággal, kerekítés nélkül, az igényelt hazai támogatást forintban, a kerekítés szabályainak megfelelően, egész összegben szükséges megadni. [↑](#footnote-ref-2)
3. Ha a támogatást igénylő három éven belül már nyújtott be támogatási kérelmet a támogató vagy jogelődje részére és a meghatározott okiratokban foglalt adatok nem változtak, akkor ezen okirat esetében nyilatkozat benyújtása szükséges, hogy az adatok nem változtak. Ez esetben kérjük a legutóbb benyújtásra került pályázat azonosító számának és a benyújtás idejének a feltüntetését. [↑](#footnote-ref-3)
4. A dokumentumok a támogatott közvetlen uniós pályázat státusza szerint a következők lehetnek: 1. a Funding & Tenders portál hivatalos visszaigazolása a közvetlen uniós pályázat benyújtásáról, 2. GAP Process document/GAP Invitation Letter, 3. Grant Agreement dokumentum [↑](#footnote-ref-4)